ด่วน! เพลิงไหม้โรงพิมพ์ “นสพ.บ้านเมือง” เสียหายหนัก
ด่วน! ไฟไหม้อาคารโรงพิมพ์ “หนังสือพิมพ์บ้านเมือง” เบื้องต้นเจ้าหน้าที่ควบคุมเพลิงได้แล้ว เบื้องต้นพบ อาคารเสียหายอย่างหนัก ส่วนสาเหตุยังอยู่ในระหว่างตรวจสอบ
19 มิ.ย. 2560

ผู้สื่อข่าวรายงานว่า วันนี้ (19 มิ.ย.) เวลาประมาณ 07.15 น. เกิดเหตุเพลิงไหม้บริเวณอาคารโรงพิมพ์ หนังสือพิมพ์บ้านเมือง ช ถนนวิภาวดีรังสิต ใกล้กับทางต่างระดับรัชวิภา โดยมีกลุ่มควันไฟดำจำนวนมากพวยพุ่งออกมาจากตัวอาคาร
โดยเบื้องต้นเจ้าหน้าที่ดับเพลิงในพื้นที่และท้องที่ใกล้เคียงได้ระดมกำลังเข้าระงับเหตุ ส่วนภายในซอยวิภาวดีรังสิต 38 ยังอยู่ระหว่างการเข้าควบคุมเพลิง ด้านสภาพจราจรล่าสุดฝั่งขาเข้าค่อนข้างชะลอตัวหลังบนถนนวิภาวดีรังสิต และโทลล์เวย์ทางต่างระดับ
ขณะที่ล่าสุด เวลาประมาณ 08.00 น. เจ้าหน้าที่ดับเพลิงสามารถควบคุมเพลิงเอาไว้ได้แล้ว และกลุ่มควันไฟเริ่มลดลงอย่างเห็นได้ชัด ขณะนี้อยู่ระหว่างการระบายควันออกจากอาคาร และเตรียมเข้าสำรวจในพื้นที่เกิดเหตุ เบื้องต้นพบว่าอาคารชั้น 2 ค่อนข้างได้รับความเสียหายอย่างหนัก ส่วนสาเหตุของเพลิงไหม้ยังอยู่ระหว่างการตรวจสอบข้อเท็จจริงต่อไป